La fin da la supremiaziun

Da Gieri Menzli

Uss èsi damai era sin quest sectur uschè lunsch. En la lutga tranter il super computer Deep Blue e Garri Kasparow, il meglier giugader da schah dal mund, ha l'uman stuì succumber. Tenor tscherts commentaturs ha la maschina detronisà il carstgaun definitivamain e relegà el sin il segund plaz da la rangaziun da las creaziuns intelligentas. La reacziun da Kasparow suenter la sconfitta ha mussà la purtada singulara da l'eveniment. Il campiun mundial era umilià, destabilisà, tutgà en sia onur persunala e sco represchentant da l'onur dals umans. È quai propi la fin da la supremiaziun dal carstgaun? Stuain nus metter definitivamain la curuna da la stgaffiziun en il museum tranter ils auters objects ch'èn vegnids remplazzads dal progress scientific e tecnologic?
Tschert, il computer è ina maschina cun fitg autas capacitads ed el vegn segir a detronisar era spezialists ord autras domenas ch'il schah. I fiss dentant ridicul da trair la conclusiun ch'el saja superiur a l'uman. Na lain emblidar che el ha pudì batter il carstgaun be perquai ch'el è vegnì programmà da numerus spezialists cun numerusas infurmaziuns ord numerusas partidas da schah, giugadas dals megliers spezialists en il decurs da l'istorgia da quest gieu. Ultra da quai sa tracti qua be d'ina dominanza en la capacitad da calcular e cumbinar, e betg d'ina superiuradad generala. Sin secturs nua ch'i dovra tut ils senns per evaluar la cumplexitad d'in fenomen èn las facultads da Deep Blue fitg modestas. El na po ni appreziar la bellezza d'ina cuntrada ni sa revoltar encunter ina malgiustia. Sin il pli furnir tut ils arguments pussaivels a favur da la protecziun da las resursas u d'ina meglra repartiziun da la lavur e da las ritgezzas.
Quai po esser da grond agid per preparar decisiuns a favur d'ina societad pli gista u d'in avegnir prosperaivel da l'umanitad. Las decisiuns dentant sto l'uman render sez. El resta damai vinavant responsabel per sia moda da viver, per l'organisaziun da las relaziuns tranter l'individi e la communitad, tranter l'uman e la natira, el decida co ch'el vul far diever da las maschinas aut perfecziunadas che al stattan a disposiziun. 
L'essenzial nun è damai la maschina, mabain l'uman. È el abel da sa servir da l'auta tecnologia uschia ch'ella fa pli blers servetschs che donns? Da duvrar ella per meglierar las cundiziuns da viver plitost che per crear novs conflicts? Dovra el il computer ed ils sistems da telecommunicaziun per sa scolar, sa documentar, sa connectar cun l'entir mund e per sa fatschentar cun ideas, conuschientschas ed infurmaziuns che gidan l'umanitad da schliar ina part da sias difficultads – u per navigar senza ponderar d'ina distracziun mediala a l'autra?
Quai è bain il punct il pli impurtant. Che Deep Blue è superiur a l'uman en quintar, calcular e cumbinar cifras, quai nun è problematic. E che l'internet transmetta nundumbraivlas datas en in minimum da temp d'ina part dal mund en l'autra, quai n'è era betg mo da dischavantatg. La dumonda è be schebain il carstgaun sa lascha manipular da l'immensa e per part dispitaivla purschida da quest med u sch'el è abel da distinguer l'essenzial da quai ch'è senza impurtanza u schizunt nuschaivel.
En vista a la simpatia creschenta da blers contemporans per teorias e praticas pauc raziunalas, dastgan ins bain esser in pau sceptic en quest reguard.